
VALUTAZZJONI BAĠITARJA
għall-Kumitat għall-Agrikoltura u l-Iżvilupp Rurali dwar il-proposta għal regolament tal-Parlament Ewropew u tal-Kunsill li jemenda r-Regolament (UE) 2020/2220 fir-rigward ta’ miżuri speċifiċi skont il-Fond Agrikolu Ewropew għall-Iżvilupp Rurali (FAEŻR) biex tingħata assistenza addizzjonali lill-Istati Membri affettwati minn diżastri naturali
(COM(2024)0495 – C10‑0148/2024 – 2024/0274(COD))
<Intro>Bis-saħħa tal-Artikolu 58 tar-Regoli ta’ Proċedura, il-Kumitat għall-Baġits ħareġ valutazzjoni tal-proposta u kkonkluda dan li ġej:</Intro>
–	wara li kkunsidra r-Regolament (UE, Euratom) 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni[footnoteRef:1], [1:  ĠU L, 2024/2509, 26.9.2024, ELI: http://data.europa.eu/eli/reg/2024/2509/oj. ] 

–	wara li kkunsidra r-Regolament tal-Kunsill (UE, Euratom) Nru 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027[footnoteRef:2], [2:  ĠU L 433I, 22.12.2020, p. 11, ELI: http://data.europa.eu/eli/reg/2020/2093/oj.] 

–	wara li kkunsidra l-Ftehim Interistituzzjonali tas-16 ta’ Diċembru 2020, bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali għall-introduzzjoni ta’ riżorsi proprji ġodda[footnoteRef:3], [3:  ĠU L 433I, 22.12.2020, p. 28, ELI: http://data.europa.eu/eli/agree_interinstit/2020/1222/oj.] 

A.	billi d-diżastri naturali reċenti fl-UE marbuta mat-tibdil fil-klima kellhom effett devastanti fuq il-popolazzjonijiet rurali li jgħixu u jaħdmu fir-reġjuni kkonċernati, u qerdu ammont konsiderevoli ta’ potenzjal ta’ produzzjoni agrikola u forestali, u b’riżultat wasslu għal telf sinifikanti ta’ introjtu għall-bdiewa, id-detenturi ta’ foresti u n-negozji rurali f’dawk ir-reġjuni, filwaqt li aggravaw il-vulnerabbiltajiet fis-sistema tal-ikel Ewropea bħala konsegwenza ta’ dawn id-diżastri u joħolqu riskju għas-sigurtà tal-ikel fl-UE u għad-disponibbiltà ta’ prodotti tradizzjonali;
B. 	billi l-valutazzjoni baġitarja teżamina l-impatt immedjat kif ukoll l-implikazzjonijiet aktar indiretti ta’ inizjattiva jew proposta leġiżlattiva minn perspettiva baġitarja;
C.	billi skont ir-Regoli ta’ Proċedura, il-valutazzjoni baġitarja għandha teżamina jekk il-proposta għal att legalment vinkolanti tipprevedix biżżejjed riżorsi finanzjarji u umani, u għandha tevalwa l-impatt potenzjali tal-finanzjament propost fuq programmi jew politiki oħra tal-Unjoni; billi l-valutazzjoni baġitarja għandha tiddetermina wholl jekk il-proposta hijiex kompatibbli mal-qafas finanzjarju pluriennali, is-sistema tar-riżorsi proprji u l-ftehim interistituzzjonali korrispondenti, kif ukoll il-prinċipji baġitarji stabbiliti fir-Regolament (UE, Euratom) 2024/2509 tal-Parlament Ewropew u tal-Kunsill[footnoteRef:4]; [4:  ĠU L, 2024/2509, 26.9.2024, ELI: http://data.europa.eu/eli/reg/2024/2509/oj.] 

D.	billi l-Parlament jistinka biex jallinja l-kompetenzi leġiżlattivi u baġitarji tiegħu sabiex isaħħaħ ir-rwol istituzzjonali tiegħu fil-proċess tat-teħid tad-deċiżjonijiet;
E.	billi l-Parlament talab u appoġġja inizjattivi preċedenti biex tissaħħaħ il-kapaċità ta’ rispons għall-kriżijiet tal-baġit tal-UE billi jiġu mmodifikati l-kriterji ta’ eliġibbiltà fid-dawl tal-għoti ta’ użu ġdid lill-allokazzjonijiet taħt fondi b’ġestjoni kondiviża; billi kien mifhum li tali modifiki m’għandux ikollhom impatt fuq il-preallokazzjonijiet nazzjonali tal-fondi tal-politika ta’ koeżjoni u tal-politika agrikola komuni;
F.	billi parti mill-impenji tal-programmi operazzjonali tal-FAEŻR, inklużi dawk iffinanzjati mid-dħul assenjat fl-ambitu tal-iskema ta’ self tal-Istrument Ewropew għall-Irkupru, huma mifruxa fuq 10 Stati Membri, u minn Ottubru 2024, jinsabu f’riskju ta’ diżimpenn skont ir-regola N+3 tal-qafas legali applikabbli tal-FAEŻR għall-perjodu 2014-2022;
G.	billi l-emenda leġiżlattiva hija maħsuba biex tippermetti aktar flessibbiltà baġitarja fir-riallokazzjoni tal-finanzjament għal miżuri ġodda fl-ambitu tal-FAEŻR, sabiex tipprovdi assistenza mmirata addizzjonali u flessibbiltà lill-Istati Membri milquta mid-diżastri naturali li seħħew mill-1 ta’ Jannar 2024;
H.	billi l-iskop ewlieni tar-regolament emendatorju huwa li jgħin lill-bdiewa, lid-detenturi tal-foresti u lil SMEs speċifiċi l-aktar milquta minn diżastri naturali billi jipprovdi likwidità mmirata, inkluż fil-forma ta’ pagamenti ta’ somma f’daqqa sa EUR 42 000 għal kull benefiċjarju;
1.	Jinnota li l-Kummissjoni ssostni li l-proposta hija ġeneralment newtrali mil-lat baġitarju f’termini ta’ impenji; josserva, madankollu, sensiela ta’ implikazzjonijiet baġitarji;
2.	Ifakkar li l-Parlament talab ripetutament għal aktar riżorsi għall-Fond ta’ Solidarjetà tal-UE, fid-dawl tal-għadd u l-intensità dejjem akbar ta’ diżastri naturali u l-ħtieġa li jitħaffu u jiġu simplifikati l-proċeduri sabiex l-appoġġ jilħaq lill-Istati Membri u lir-reġjuni milquta minn diżastri naturali aktar malajr; jenfasizza l-ħtieġa ta’ simplifikazzjoni amministrattiva sabiex ikun possibbli l-użu rapidu tal-fondi u l-użu ta’ somom f’daqqa għall-bdiewa, dawk li jipproduċu prodotti tradizzjonali, il-forestiera u l-SMEs;
3.	Ifakkar li l-Parlament ripetutament ikkritika l-użu tal-finanzjament ippjanat preċedentement bħala għodda ta’ rispons ta’ emerġenza u jsostni li dan l-approċċ jissogra li jdgħajjef l-objettivi ta’ politika u ta’ investiment fuq medda ta’ żmien itwal kif stabbilit fil-qafas legali tal-FAEŻR; jirrikonoxxi, madankollu, li din il-proposta toffri soluzzjoni prammatika għall-indirizzar tal-insuffiċjenza tal-flessibbiltà baġitarja u tal-kapaċità ta’ rispons għall-kriżijiet fil-baġit tal-UE, sabiex tipprovdi rispons rapidu għall-ħtiġijiet tal-popolazzjonijiet milquta;
4.	Jirrikonoxxi li, fil-kuntest tal-użu bil-mod tal-fondi għall-iżvilupp rurali f’ċerti Stati Membri u ta’ rati ta’ implimentazzjoni ta’ inqas minn 75 % f’diversi linji, il-miżuri ta’ flessibbiltà jistgħu jiġu ġġustifikati;
5.	Jiddispjaċih li ma hemm l-ebda dikjarazzjoni finanzjarja leġiżlattiva, u lanqas ma hemm referenza fl-Ittra Emendatorja 1/2025 kumparabbli mad-dikjarazzjoni finanzjarja leġiżlattiva annessa mal-proposta RESTORE[footnoteRef:5], li tiċċara u tikkwantifika l-implikazzjonijiet għall-profil ta’ pagament; ifakkar li dan għandu konsegwenzi diretti għall-kontribuzzjonijiet nazzjonali tal-Istati Membri għall-baġit tal-UE; jitlob li l-Kummissjoni tipprovdi tali informazzjoni; [5:  Proposta għal regolament tal-Parlament Ewropew u tal-Kunsill tal-21 ta’ Ottubru 2024 bit-titolu “RESTORE – Appoġġ Reġjonali ta’ Emerġenza għar-Rikostruzzjoni li jemenda r-Regolament (UE) 2021/1058 u r-Regolament (UE) 2021/1057 (COM(2024)0496).] 

6.	Jilqa’ l-appoġġ finanzjarju tanġibbli lill-bdiewa, inklużi bdiewa żgħar u b’introjtu baxx u dawk li jipproduċu prodotti tradizzjoni, detenturi tal-foresti u SMEs li huma vittmi ta’ diżastri naturali bħal għargħar qawwi, nixfiet u nirien fis-selvaġġ, bħala espressjoni konkreta tas-solidarjetà Ewropea; jirrikonoxxi l-ħtieġa li jiġi indirizzat b’ħeffa it-telf ta’ introjtu li l-bdiewa, id-detenturi tal-foresti u l-SMEs attivi fl-ipproċessar, il-kummerċjalizzazzjoni jew l-iżvilupp ta’ prodotti agrikoli u tal-forestrija fl-UE qed iħabbtu wiċċhom magħhom minħabba diżastri devastanti reċenti relatati mal-klima; jilqa’ l-fatt li l-appoġġ finanzjarju pprovdut permezz ta’ din il-proposta għandu jipprijoritizza l-miżuri ta’ appoġġ ibbażati fuq il-prinċipju ta’ “bini mill-ġdid aħjar”, u jwitti t-triq għal appoġġ tal-UE aktar komprensiv u preventiv għat-trawwim tal-preparatezza u r-reżiljenza fiż-żoni rurali tal-UE; jenfasizza l-ħtieġa ta’ appoġġ finanzjarju addizzjonali għall-agrikoltura ta’ sussistenza, għall-bdiewa b’introjtu baxx u għal dawk li jipproduċu prodotti tradizzjonali; jenfasizza li finanzjament addizzjonali għaż-żoni rurali jista’ jsir disponibbli taħt il-Mekkaniżmu tal-UE għall-Protezzjoni Ċivili tal-baġit annwali tal-UE għall-2025;
7.	Ifakkar fl-osservazzjoni ġenerali li, għall-biċċa l-kbira tat-tipi ta’ finanzjament tal-UE fil-forma ta’ għotjiet, rata ta’ kofinanzjament tal-UE ta’ 100 %, filwaqt li tagħti riżultati effettivi, tqajjem mistoqsijiet f’termini ta’ ammonti disponibbli globali iżgħar għall-implimentazzjoni tal-politiki u tal-programmi kif ukoll f’termini ta’ sjieda nazzjonali, reġjonali u lokali; jinsab konvint, madankollu, li f’każijiet ta’ għajnuna f’każ ta’ diżastru u l-ħtieġa ta’ appoġġ urġenti ta’ likwidità, dan huwa ġustifikabbli b’mod eminenti; jenfasizza l-ħtieġa li jiġu kkonsultati l-bdiewa, il-forestiera, l-SMEs u l-partijiet ikkonċernati milquta sabiex jiġi pprovdut appoġġ realistiku u mmirat;
8.	Ifakkar li tnaqqis volontarju tal-livell limitu ta’ nonrigressjoni jista’ jirriżulta f’livell aktar baxx ta’ nefqa eliġibbli biex jinqata’ mill-“miri tal-integrazzjoni” pertinenti tal-prijoritajiet orizzontali tal-baġit tal-UE, filwaqt li jirrikonoxxi l-ħtieġa ta’ tali flessibbiltajiet sabiex il-finanzjament jiġi riallokat għall-miżura l-ġdida u s-submiżura eżistenti għar-restawr tal-potenzjal tal-produzzjoni agrikola, b’mod partikolari b’mod li jsaħħaħ ir-reżiljenza;
9.	Josserva li skop sekondarju tal-miżura huwa l-prevenzjoni ta’ diżimpenji imminenti ta’ impenji baġitarji li saru fis-snin 2021 u 2022 li għadhom mhux ikkunsmati; iqis li dan għandu konsegwenzi għal-livell ta’ disponibbiltajiet skont il-Pass 3a tal-mekkaniżmu ta’ Kaskata (kompartiment ta’ diżimpenn tal-Istrument Speċjali EURI) li huwa ankrat fir-regolament tal-qafas finanzjarju plurijennali rivedut reċentement;
10.	Iqis li, fuq medda ta’ żmien itwal, flessibbiltà baġitarja aktar żviluppata u ġenwina għandha tippermetti, f’każijiet kumparabbli, li jsiru trasferimenti baġitarji sabiex il-flus jintużaw taħt strument ta’ nfiq apposta b’linja baġitarja, bażi legali u qafas ta’ governanza li huma aktar adattati għal rispons f’każ ta’ emerġenza u appoġġ ta’ likwidità.
11.	Jikkonkludi li l-proposta għal regolament tal-Parlament Ewropew u tal-Kunsill li jemenda r-Regolament (UE) 2020/2220 fir-rigward ta’ miżuri speċifiċi skont il-Fond Agrikolu Ewropew għall-Iżvilupp Rurali (FAEŻR) biex tingħata assistenza addizzjonali lill-Istati Membri affettwati minn diżastri naturali hija kompatibbli mal-elementi msemmija fl-Artikolu 58(3) tar-Regoli ta’ Proċedura.

